
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	29 septembrie 2015

	Nr.
	4c-7/528


R A P O R T

asupra propunerii legislative pentru completarea art.4 din Legea nr.61/1993 privind alocaţia de stat pentru copii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 505/2014 din 2 decembrie 2014, cu dezbaterea pe fond, în procedură obişnuită, a propunerii legislative pentru completarea art.4 din Legea nr.61/1993 privind alocaţia de stat pentru copii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.330/31.03.2014)

· avizul negativ al Comisiei juridice de disciplină şi imunităţi 
(nr.4c-11/1146/9.12.2014)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/219/10.12.2014)
· avizul negativ al Comisiei pentru buget finanţe şi bănci 
(nr.4c-2/596/02.04.2015)

· avizul negativ al Comisiei pentru sănătate şi familie (nr.4c-8/226/15.12.2014)

· punctul de vedere, negativ, al Guvernului (nr.829/30.04.2014).

Propunerea legislativă are ca obiect de reglementare completarea art.4 din Legea nr.61/1993 privind alocaţia de stat pentru copii, republicată, urmărindu-se ca, în cazul în care un copil este abandonat mai mult de o lună de persoana care primeşte alocaţia de stat pentru copii, reprezentanţii serviciului public de asistenţă socială să constate situaţia şi să instituie tutela, astfel încât alocaţia să fie acordată reprezentantului legal şi folosită în interesul copilului.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 24 septembrie 2015 şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 25 noiembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât măsurile legislative propuse vin în contradicţie cu procedurile prevăzute de Codul Civil şi Legea nr.272/2004 privind protecţia şi promovarea drepturilor copilului, republicată, care reglementează măsurile de protecţie ce se impun a fi instituite în situaţia copilului neglijat de părinţi sau reprezentanţii legali.

PREŞEDINTE,



SECRETAR,

Adrian Solomon



Mihăiţă Găină
Întocmit,

Consilier parlamentar Sorina Szabo










1/2
PAGE  
2/2

[image: image1.png]